AaB fyrede torsdag cheftræner Lars Friis, men klubbens sportschef står ikke for skud, forsikrer AaB's direktør.

Der blev torsdag morgen skiftet ud på cheftrænerposten i Superliga-klubben AaB, hvor svenske Erik Hamrén tager over efter fyringen af Lars Friis. Blandt AaB's fans vækker beslutningen om at skifte cheftræner undren. - Vi er kede af det, fordi Lars Friis virkede som en sympatisk træner. Det er trist, at det ender sådan her, og jeg mener ikke, at pilen pegede på Lars Friis, siger Laura Poulsen Meisner, der er formand for AaB Support Club. Hvor peger pilen så hen? - Den peger på organisationen, som har sammensat den trup, træneren har haft at arbejde med. Derfor er det bekymrende, at man vælger at fyre træneren, siger fanformanden. AaB's administrerende direktør Thomas Bælum mener dog ikke, at sportschef Inge André Olsens arbejde med at købe og sælge spillere bør kritiseres. Derfor freder han også nordmanden. - Inge har min fulde opbakning. Jeg synes, vi har et endnu stærkere hold nu, end vi havde før sommerferien, og det er Inges fortjeneste. Transfervinduet er gået, som det skulle. Inge laver et flot stykke arbejde, og det har jeg ikke en finger at sætte på, siger Thomas Bælum. - Ikke godt nok AaB-direktøren ærgrer sig over, at samarbejdet med Lars Friis ikke blev frugtbart. Lars Friis nåede at stå i spidsen for AaB i 22 officielle kampe, hvilket har bragt seks sejre, fem uafgjorte og 11 nederlag. - Det er altid trist at sige farvel til medarbejdere. Lars er en fantastisk likeable og omfavnende person, så det var en hård opsigelse. Når man ser på resultaterne, så må vi bare sige, at det ikke har været godt nok. Vi har stor kvalitet i spillertruppen og vil gerne ligge i det sjove selskab i Superligaen, men det potentiale har vi ikke fået udfoldet, siger Thomas Bælum og fortsætter: - Kontinuitet er vigtigt i sportens verden, og vi må kigge indad og sige, at vi ansatte en træner, som ikke formåede at få det ud af holdet, som vi gerne ville, så vi så forkert. Er der begået fejl i administrationen? - Når man kigger bagud, så skal man altid spørge, om vi har ansat den rigtige? Har vi været grundige nok i rekrutteringsprocessen? Vi synes, vi var meget grundige, men det sker jo alligevel, at matchet ikke er der, siger Thomas Bælum. AaB møder lørdag AGF på udebane i Superligaen. Her er Erik Hamrén tilbage på trænerbænken, som han forlod i 2008 efter at have gjort AaB til danske mestre. Se interview med Thomas Bælum: